
讬讜诪讗 讻讛 注"讗 - 驻讬专讜砖 砖讟讬讬谞讝诇抓

诪讗讬 诇讗讜 [讛讗诐 诇讗 诪讚讜讘专] 讘讗讜转谉 砖讝讻讜 诇驻讬讬住 砖诪住讜驻专 讻讬爪讚 讛讬讜 驻讜砖讟讬诐 诪讛诐 讘讙讚讬 讞讜诇 讜诪诇讘讬砖讬诐 讗讜转诐 讘讙讚讬 讻讛讜谞讛. 讗诪专 专讘 讛讜谞讗 讘专 讬讛讜讚讛 讗诪专 专讘 砖砖转 诇讚讞讜转 专讗讬讛 讝讜: 诇讗, 讗驻砖专 诇驻专砖 砖讛讬讜 讻讜诇诐 诇讘讜砖讬诐 讘讘讙讚讬 拽讜讚砖 讜诪讚讜讘专 讚讜讜拽讗 讘讗讜转谉 砖诇讗 讝讻讜 诇驻讬讬住 讜讻讗谉 诪讘讗专讬诐 讻讬爪讚 讛讬讜 驻讜砖讟讬诐 诪讛诐 讗转 讘讙讚讬 讛讻讛讜谞讛 砖诇讘砖讜 讘砖注转 讛驻讬讬住.


讜诪注讬专讬诐: 讛讻讬 谞诪讬 诪住转讘专讗 [讻讱 讙诐 讻谉 诪住转讘专] 诇讜诪专 讻讚讘专讬 专讘 砖砖转 讘讛住讘专 讝讛. 讚讗讬 住诇拽讗 讚注转讱 [砖讗诐 注讜诇讛 注诇 讚注转讱 诇讜诪专] 砖诪讚讜讘专 讘讗讜转谉 砖讝讻讜 诇驻讬讬住 讜诪讘讜讗专 讻讬爪讚 讛驻砖讬讟讜诐 讘讙讚讬 讞讜诇 讜讛诇讘讬砖讜诐 讘讙讚讬 拽讜讚砖, 讻讬爪讚 讗诐 讻谉 谞讗诪专 砖诐: "诇讗 讛讬讜 诪谞讬讞讬谉 注诇讬讛谉 讗诇讗 诪讻谞住讬诐 讘诇讘讚"? 砖诪讝讛 诪砖诪注 讻讬 讛讬讜 诪诇讘讬砖讬诐 讗讜转诐 讘讙讚讬 拽讜讚砖 注诇 讘讙讚讬 讛讞讜诇 讜讗讞专 讻讱 讘注讜讚诐 诇讜讘砖讬诐 讗转 讘讙讚讬 讛拽讜讚砖 讛讬讜 驻讜砖讟讬诐 讗转 诪讻谞住讬 讛讞讜诇 讜讞讜讝专讬诐 讜诇讜讘砖讬诐 讗转 砖诇 拽讜讚砖, 讜讛转谞讬讗 [讜讛专讬 砖谞讬谞讜 讘讘专讬讬转讗]: 诪谞讬讬谉 砖诇讗 讬讛讗 讚讘专 拽讜讚诐 诇诪讻谞住讬诐 讘诇讘讬砖转 讘讙讚讬 讻讛讜谞讛 鈥� 转诇诪讜讚 诇讜诪专: "讜诪讻谞住讬 讘讚 讬讛讬讜 注诇 讘砖专讜" (讜讬拽专讗 讟讝, 讚), 讜诪讻讗谉 诪砖诪注 砖讘砖注转 诇讘讬砖转 诪讻谞住讬 讛拽讜讚砖, 讛讬讜 讛诐 诇讘讜砖讬诐 讻讘专 讘讘讙讚讬 讛拽讜讚砖!


讜砖讜讗诇讬诐: 讜讗讬讚讱 [讜讛讗讞专] 专讘 谞讞诪谉, 诪讛 注讜谞讛 讛讜讗 注诇 拽讜砖讬讛 讝讜? 讜诪住讘讬专讬诐 讻讬 诇讚注转讜 讛讗 诇讗 拽砖讬讗 [讝讜 讗讬谞讛 拽砖讛] 讛讻讬 拽转谞讬 [讻讱 砖谞讛, 讻讱 专讗讜讬 诇讛讘讬谉]: 注讚 砖注讜讚谉 注诇讬讛谉 讘讙讚讬 讞讜诇 诪诇讘讬砖讬谉 讗讜转谉 诪讻谞住讬 拽讚砖, 讜讛讬讜 诪驻砖讬讟讬谉 讗讜转谉 讘讙讚讬 讞讜诇 讜诇讗 讛讬讜 诪谞讬讞讬谉 讗诇讗 诪讻谞住讬诐 讘诇讘讚 诪讘讙讚讬 讛拽讜讚砖, 讜讗诐 讻谉 讗讬谉 专讗讬讛 讙诪讜专讛 诇讚讘专.


讗诪专 专讘 砖砖转: 诪谞讗 讗诪讬谞讗 诇讛 [诪谞讬谉 讗讜诪专 讗谞讬 讗转 砖讬讟转讬 讝讜] 砖讘讘讙讚讬 拽讜讚砖 讛讬讜 注讜砖讬诐 讗转 讛驻讬讬住 鈥� 讚转谞讬讗 [砖讻谉 砖谞讬谞讜 讘讘专讬讬转讗]: 诇砖讻转 讛讙讝讬转 讻诪讬谉 讘住讬诇拽讬 (讗讜诇诐 讙讚讜诇 砖诇 讗专诪讜谉) 讙讚讜诇讛 讛讬转讛, 讛驻讬讬住 讛讬讛 谞注专讱 讘诪讝专讞讛 砖诇 讛诇砖讻讛, 讜讝拽谉 (讞讻诐) 诪讘讬转 讛讚讬谉 讛讬讛 讬讜砖讘 讘诪注专讘讛 诇讛讜专讜转 讜诇讚讜谉 诇讛诐 讘讻诇 诪拽专讛 砖诇 住驻拽. 讜讛讻讛谞讬诐 诪讜拽驻讬谉 讜注讜诪讚讬谉 讘诪注讙诇 讻诪讬谉 讘讻讜诇讬讗专 (爪诪讬讚), 讜讛诪诪讜谞讛 讘讗 讜谞讜讟诇 诪爪谞驻转 诪专讗砖讜 砖诇 讗讞讚 诪讛谉, 讜讬讜讚注讬谉 砖诪诪谞讜 讛驻讬讬住 诪转讞讬诇 讜诪诪谞讜 诪转讞讬诇讬诐 讘住驻讬专讛. 讜诪注转讛 讗讬 住诇拽讗 讚注转讱 [讗诐 注讜诇讛 注诇 讚注转讱 诇讜诪专] 砖讘砖注转 讛驻讬讬住 讛讬讜 讛讻讛谞讬诐 诇讘讜砖讬诐 讘讘讙讚讬 讞讜诇, 讗诐 讻谉 诪爪谞驻转 讘讘讙讚讬 讞讜诇 诪讬 讗讬讻讗 [讛讗诐 讬砖谞讛]: 讜讛诇讗 讛讬讗 诪讬讜讞讚转 专拽 诇讘讙讚讬 讻讛讜谞讛, 讜讗诐 讻谉 诪讻讗谉 专讗讬讛 砖讛讬讜 诇讘讜砖讬诐 讘讘讙讚讬 拽讜讚砖.


讜讚讜讞讬诐: 讗讬谉 [讻谉] 讬砖 诪爪谞驻转 讘讘讙讚讬 讞讜诇, 讻讬爪讚 鈥� 讻讚转谞讬 [讻驻讬 砖砖谞讛] 专讘 讬讛讜讚讛 讜讗讬转讬诪讗 [讜讬砖 讗讜诪专讬诐] 砖讛讬讛 讝讛 专讘 砖诪讜讗诇 讘专 讬讛讜讚讛: 讻讛谉 砖注砖转讛 诇讜 讗诪讜 讻转讜谞转 诪砖诇讛 讻注讬谉 讻转讜谞转 讻讛讜谞讛, 诪转讜讱 讞讬讘转 讘谞讛 讜讞讬讘转 讛诪爪讜讛 注讜讘讚 讘讛 讛讘谉 注讘讜讚转 讬讞讬讚 讗讘诇 诇讗 讬拽专讬讘 讘讛 拽专讘谞讜转 讛爪讘讜专. 讜讗诐 讻谉 讬转讻谉 砖讬讛讬讜 诇讻讛谞讬诐 诪爪谞驻讜转 砖诇 讞讜诇 砖讛讬讜 讻注讬谉 讘讙讚讬 讻讛讜谞讛.


讗讙讘 讛讝讻专转 讛讘专讬讬转讗 讘注谞讬谉 讛驻讬讬住 讗诪专 讗讘讬讬: 砖诪注 诪讬谞讛 [诇诪讚 诪诪谞讛] 诪讗讜转讛 讘专讬讬转讗 讻讬 诇砖讻转 讛讙讝讬转 讛讬转讛 讘谞讜讬讛 讞爪讬讛 讘拽讚砖 (讘转讜讱 讛注讝专讛) 讜讞爪讬讛 讘讞讜诇 (讘讛专 讛讘讬转), 讜砖诪注 诪讬谞讛 [讜诇诪讚 诪诪谞讛] 讙诐 讻谉 讻讬 砖谞讬 驻转讞讬诐 讛讬讜 诇讛 诇诇砖讻讛 讝讜 讗讞讚 驻转讜讞 讘拽讚砖, 讜讗讞讚 驻转讜讞 讘讞讜诇. 讜讛讜讗 诪住讘讬专 讚讘专讬讜: 讚讗讬 住诇拽讗 讚注转讱 [砖讗诐 注讜诇讛 注诇 讚注转讱 诇讜诪专] 讻讬 诇砖讻转 讛讙讝讬转 讻讜诇讛 讘拽讚砖 鈥� 讻讬爪讚 讝讛 讗诪专讜 讻讬 讝拽谉 讬讜砖讘 讘诪注专讘讛? 讜讛讗诪专 诪专 [讜讛专讬 讗诪专 讛讞讻诐]: 讗讬谉 专砖讜转 讬砖讬讘讛 讘注讝专讛 讗诇讗 诇诪诇讻讬 讘讬转 讚讜讚 讘诇讘讚. 讜讗诐 讛讝拽谉 讬讜砖讘 砖诐 诪砖诪注 砖诇讗 讛讬讛 讝讛 转讞讜诐 讛拽讜讚砖.


讜讗讬 住诇拽讗 讚注转讱 [讜讗诐 注讜诇讛 注诇 讚注转讱 诇讜诪专] 诇讛讬驻讱, 讻讬 诇砖讻讛 讝讜 讻讜诇讛 讘讞讜诇 讛讬讗, 讗诐 讻谉 讗讬讱 注讜砖讬诐 驻讬讬住 讘诪讝专讞讛? 讜讛讗 讘注讬谞谉 [讜讛专讬 爪专讬讻讬诐 讗谞讜] 诇拽讬讬诐 讗转 讛讻转讜讘: "讘讘讬转 讗诇讛讬诐 谞讛诇讱 讘专讙砖" (转讛诇讬诐 谞讛, 讟讜) 砖诪诪谞讜 谞诇诪讚 讻讬 诇讻讘讜讚 讛诪拽讚砖 讛讬讜 讻诇 讛诪砖转转驻讬诐 讘驻讬讬住 注讜诪讚讬诐 讘讛讬讻诇, 讻讚讬 砖讬砖诪注 讘讜 专注砖, 讜讗诐 讛讬讛 讛驻讬讬住 谞注砖讛 讘讞讜诇 讛专讬 诇讬讻讗 [讗讬谉 讻讗谉], 砖讛专讬 讗讬谉 讝讛 讘讬转 讗诇讜讛讬诐, 讛诪拽讚砖 注爪诪讜, 讻讬 讗诐 讛专 讛讘讬转. 讗诇讗 砖诪注 诪讬谞讛 [诇诪讚 诪讻讗谉] 讻讬 诇讬砖讻讛 讝讜 讞爪讬讛 讘拽讚砖 讜讞爪讬讛 讘讞讜诇.


讜注讜讚: 讗讬 住诇拽讗 讚注转讱 [讜讗诐 注讜诇讛 注诇 讚注转讱 诇讜诪专] 讻讬 驻转讞 讗讞讚 讘诇讘讚 讬砖 诇讛 诇诇砖讻讛 讝讜 讜驻转讜讞 诇拽讚砖 讻讬爪讚 讗诐 讻谉 讛讬讛 讝拽谉 讬讜砖讘 讘诪注专讘讛? 讜讛转谞谉 [讜讛专讬 砖谞讬谞讜 讘诪砖谞讛]: 讛诇砖讻讜转 讛讘谞讜讬讜转 讘讞讜诇 讘砖讟讞 讛专 讛讘讬转 讗讘诇 驻转讜讞讜转 诇拽讚砖 诇注讝专讛 鈥� 转讜讻谉 拽讜讚砖 讻拽讚砖讜转 讛注讝专讛 讗祝 砖讛谉 注爪诪谉 讘讛专 讛讘讬转 砖讚讬谞讜 讞讜诇. 讜诪爪讚 砖谞讬 讗讬 住诇拽讗 讚注转讱 [讗诐 注讜诇讛 注诇 讚注转讱] 砖讛讬讛 诇讛 驻转讞 讗讞讚 讘诇讘讚 砖讛讬讛 驻转讜讞 诇讞讜诇 讗诐 讻谉 讻讬爪讚 注讜砖讬诐 驻讬讬住 讘诪讝专讞讛? 讜讛转谞谉 [讜讛专讬 砖谞讬谞讜 讘诪砖谞讛]: 诇砖讻讜转 讘谞讜讬讜转 讘拽讚砖 讜驻转讜讞讜转 诇讞讜诇 讗祝 注诇 驻讬 砖讛谉 注爪诪谉 讘拽讜讚砖 鈥� 转讜讻谉 讞讜诇. 讗诇讗 诇讗讜 [讛讗诐 诇讗] 砖诪注 诪讬谞讛 [谞诇诪讚 诪讻讗谉] 讻讬 砖谞讬 驻转讞讬诐 讛讬讜 诇讛, 讗讞讚 驻转讜讞 讘拽讚砖 讜讗讞讚 驻转讜讞 诇讞讜诇.


讗 诪砖谞讛 讛驻讬讬住 讛砖谞讬 砖讛讬讜 注讜砖讬诐 讘讬谉 讛讻讛谞讬诐 讘讻诇 讬讜诐 讛讬讛: 诪讬 砖讜讞讟 讗转 拽专讘谉 讛转诪讬讚 砖诇 砖讞专讬转, 诪讬 讝讜专拽 讗转 讚诪讜, 诪讬 诪讚砖谉 诪讝讘讞 讛驻谞讬诪讬 诪讗驻专讜, 讜诪讬 诪讚砖谉 (诪讜爪讬讗 讗转 讛讗驻专 讜讛驻转讬诇讜转 讛讞专讜讻讜转) 讗转 讛诪谞讜专讛, 讜诪讬 诪注诇讛 讗讘专讬诐 砖诇 拽专讘谉 讛转诪讬讚 诇讻讘砖 砖诇讬讚 讛诪讝讘讞 讻讚讬 诇讛拽讟讬专诐 讗讞专 讻讱.


讜讻讱 讛讬讜 诪讞诇拽讬诐 讗转 讛讗讬讘专讬诐 诇讛注诇讜转诐: 讛专讗砖 讜讛专讙诇 讛讬诪谞讬转 诪注诇讛 讻讛谉 讗讞讚, 讜砖转讬 讛讬讚讬诐 (讛专讙诇讬诐 讛拽讚诪讬讜转) 讛讬讛 诪注诇讛 讻讛谉 砖谞讬, 讗转 讛注讜拽抓 讞讜诇讬讜转 讛砖讚专讛 讛讗讞专讜谞讜转 讜讛讗诇讬讛 讜讛专讙诇 讛砖诪讗诇讬转 讛讬讛 诪注诇讛 讻讛谉 砖诇讬砖讬, 讜讛讞讝讛 讜讛讙专讛 (讛爪讜讗专) 讜诪拽爪转 讗讬讘专讬诐 驻谞讬诪讬讬诐 讛诪讞讜讘专讬诐 讗诇讬讜, 讻讙讜谉: 讛拽谞讛 讜讛讻讘讚 讜讛诇讘 讜讛讞讝讛 讛讬讜 诪讜注诇讬诐 注诇 讬讚讬 讻讛谉 专讘讬注讬, 讜砖转讬 讛讚驻谞讜转 (讛爪诇注讜转) 注诇 讬讚讬 讻讛谉 讞诪讬砖讬, 讜讛拽专讘讬诐 讘讻讛谉 砖讬砖讬. 讜讛住讜诇转 砖诇 诪谞讞转 拽专讘谉 讛转诪讬讚 讘讻讛谉 砖讘讬注讬, 讜讛讞讘讬转讬谉 (诪谞讞讛 砖讛讬讛 诪讘讬讗 讛讻讛谉 讛讙讚讜诇 讘讻诇 讬讜诐) 讘讻讛谉 砖诪讬谞讬, 讜讛讬讬谉 讘讻讛谉 转砖讬注讬. 讜讘住讱 讛讻诇 砖诇砖讛 注砖专 讻讛谞讬诐 讝讻讜 讘讜 讘驻讬讬住 讝讛, 转砖注转 讛讻讛谞讬诐 讛诪注诇讬诐 讗转 讛转诪讬讚 讜讛谞住驻讞 诇讜, 讜讗专讘注讛 砖注住拽讜 讘砖讞讬讟讛 讝专讬拽讛 讚讬砖讜谉 讛诪讝讘讞 讜讚讬砖讜谉 讛诪谞讜专讛.


讗诪专 讘谉 注讝讗讬 诇驻谞讬 专' 注拽讬讘讗 诪砖讜诐 (诪砖诪讜 砖诇) 专' 讬讛讜砖注: 诇讗 讻讱 讛讬讜 诪注诇讬诐 讗转 讛转诪讬讚 讗诇讗 讚专讱 讛诇讜讻讜 讘讞讬讬讜 讛讬讛 拽专讘 注诇 讛诪讝讘讞 讜诇讗 讻住讚专 砖讗诪专谞讜. 讜讻讗砖专 讬讘讜讗专 讘住讜讙讬讬转 讛讙诪专讗.


讘 讙诪专讗 讗讬讘注讬讗 诇讛讜 [谞砖讗诇讛 诇讛诐] 诇诇讜诪讚讬诐 砖讗诇讛 讝讜: 讻砖讛谉 诪驻讬住讬谉 (注讜砖讬谉 讗转 讛驻讬讬住) 讛讗诐 诇注讘讜讚讛 讗讞转 讘诇讘讚 讛谉 诪驻讬讬住讬谉, 讻讙讜谉 诇砖讞讬讟转 讛转诪讬讚, 讜砖讗专 砖转讬诐 注砖专讛 讛注讘讜讚讜转 讛讗讞专讜转 砖谞诪谞讜 讘诪砖谞讛 讛讬讜 诪转讞诇拽讜转 讘讬谉 讛讻讛谞讬诐 讛注讜诪讚讬诐 诇爪讬讚讜, 诇驻讬 住讚专 注诪讬讚转诐, 讗讜 讚讬诇诪讗 [砖诪讗] 诇讻诇 注讘讜讚讛 讜注讘讜讚讛 诪砖诇讜砖 注砖专讛 讛注讘讜讚讜转 讛讗诪讜专讜转, 讘谞驻专讚 讛谉 诪驻讬讬住讬谉? 讜诪砖讬讘讬诐: 转讗 砖诪注 [讘讜讗 讜砖诪注] 诪诪讛 砖砖谞讬谞讜: 讗专讘注 驻讬讬住讜转 讛讬讜 砖诐. 讜讗讬 住诇拽讗 讚注转讱 [讜讗诐 注讜诇讛 注诇 讚注转讱 诇讜诪专] 讻讬 诇讻诇 注讘讜讚讛 讘谞驻专讚 讛谉 诪驻讬讬住讬谉 鈥� 讗诐 讻谉 讟讜讘讗 讛讜讜 [讛专讘讛 驻讬讬住讜转 讛讬讜] 讜讘讜讚讗讬 讬讜转专 诪讗专讘注讛! 讗诪专 专讘 谞讞诪谉 讘专 讬爪讞拽: 诪讻讗谉 讗讬谉 专讗讬讛, 讻讬 讗驻砖专 诇讜诪专 砖讛讻讬 拽讗诪专 [讻讱 讗诪专]: 讗专讘注 驻注诪讬诐 讛讬讜 讛讻讛谞讬诐 谞讻谞住讬谉 讜诪转拽讘爪讬诐 讻讚讬 诇讛驻讬住, 讜诇讻诇 讞讚讗 讜讞讚讗 [讗讞转 讜讗讞转, 驻注诐 讜驻注诐] 讛讬讜 讘讛 讟讜讘讗 [讛专讘讛] 驻讬讬住讜转, 诇讻诇 注讘讜讚讛 诇讞讜讚.

